Paasnaweek: Padsterftes vanjaar aansienlik minderFikile Mbalula, die minister van vervoer, tydens die bekendmaking van die jaarlikse Paasnaweeksyfers. (Foto: Twitter) Verkeersvolumes was die afgelope Paasnaweek 70% minder as ŉ jaar tevore en sterftes op die land se paaie het in dié tyd weens die staat van algehele afsondering wat geld, geweldig gedaal. Die minister van vervoer, Fikile Mbalula, het Vrydagoggend die sterftesyfers vir die Paasnaweek bekend gemaak. Volgens die minister is beduidende voorbereidings vir wetstoepassing tydens die Paasnaweek getref wat deur die Covid-19-pandemie omver gewerp is. Skole moes vroeër sluit, Paas-pelgrimstogte is gekanselleer en ŉ verbod geld op reis tussen provinsies en streke, het Mbalula gesê. Daar was vanjaar dus buitengewone omstandighede op die land se paaie. “Die meeste mense gehoorsaam die regulasies en het tuisgebly. Die afname in verkeersvolumes het gevolglik ook ŉ uitwerking op die getal verkeersoortredings gehad. Enige poging om vanjaar se syfers met dié van verlede jaar te vergelyk, sal egter ŉ sinlose oefening wees. Die toestande verskil beduidend van wanneer verkeer vrylik toegelaat word,” het Mbalula gesê. Daar was die afgelope Paasnaweek weens die staat van algehele afsondering ‘n beduidende afname in sterftes op die land se paaie. (Foto: Twitter) Vanjaar is altesaam 26 dodelike ongelukke tydens die Paasnaweek [9 tot 13 April] aangemeld en 28 mense het gesterf. Dít in vergelyking met die 128 dodelike ongelukke ŉ jaar tevore en die 162 mense wat in 2019 tydens die Paasnaweek omgekom het. Elf mense is tydens die Paasnaweek vir beweerde dronkbestuur in hegtenis geneem in vergelyking met die 807 wat verlede jaar aangekeer is. ŉ Enkele motoris is vir ŉ beweerde spoedoortreding aangekeer in vergelyking met die 192 wat in 2019 gevang is. Bestuurders was grootliks die slagoffers van ongelukke (42% van sterftes), gevolg deur voetgangers (31%) en passasiers (27%). Die meeste sterftes was in Mpumalanga (7) en KwaZulu-Natal (6). Geen sterftes is in die Vrystaat en Noord-Kaap aangemeld nie. Ongelukondersoeke Die motor- en taxiwrak na die ongeluk. Mbalula het ook terugvoer gegee oor ondersoeke na verskeie gru-ongelukke wat die Padverkeersbestuurskorporasie (RTMC) sedertdien afgehandel het. In een van dié ongelukke is tien leerders dood toe ŉ minibustaxi reg van voor op die R553 Goue Hoofweg in Eldoradopark in Johannesburg met ŉ motor gebots het. Albei bestuurders het ook omgekom. “Die ondersoek het bevind die dryfas van die minibus het afgebreek wat veroorsaak het dat die bestuurder beheer verloor het. Die minibus is nie behoorlik in stand gehou nie. Die lisensie het ook vyf jaar tevore reeds verval,” het Mbalula gesê. Die minister het gesê kwartaallikse ondersoeke moet gedoen word na voertuie wat skoliere vervoer en wetstoepassers gaan streng voldoening afdwing. Die wrak van die bus. Wat betref ŉ busongeluk in die Oos-Kaap wat die lewe van 25 mense geëis het, het die RTMC bevind ŉ menslike fout het waarskynlik tot die ongeluk gelei. Die busbestuurder het ŉ voertuig verbygesteek en toe hy na die linkerbaan teruggekeer het, het hy oorgekorrigeer en beheer verloor. Die bus het omgeslaan en teen ŉ steil helling afgerol. Volgens Mbalula het die ondersoek geen meganiese foute aan die bus gevind nie. Mbalula het ook gesê sy departement gaan vra vir swaarder strawwe vir diegene wat verantwoordelik is vir ongelukke. Dit sal insluit dat hulle van moord aangekla kan word.